Ruger Standard

Ar **Ruger Standard Model** zo ur bistolenn damaotomatek savet e 1949 gant William B. Ruger ha produet abaoe gant an embregerezh Sturm, Ruger & Co. Pevar stumm nes anezhi zo bet abaoe 1949. Implijet e vez kalz e bed ar sportoù tennañ e-lec'h m'eo brudet evit bezañ resis ha solut. Kambret eo er c'halibr .22 Long Rifle.

## Istor

Goude an Eil Brezel-bed, ar c'hrouer armoù William "Bill" Ruger a brenas div bistolenn japanat Nambu digant un US Marine en doa kemeret perzh en emgannoù er meurvor Habask.

Studiañ a reas an div bistolenn ha dont a reas a-benn da eilañ anezhe en e garrdi. Kentpatrom ar bistolenn Ruger Standard kentañ a voe awenet gant stumm ha kulasenn an Nambu. Arc'hant a vanke da William Ruger evit produiñ ha gwerzhañ e bistolenn nevez. Diskouez a reas anezhi d'e gamarad Alexander McCormick Sturm, a voe souezhet gant an ijinadenn. Dremmskeudenn pistolenn William Ruger a oa un tamm heñvel ouzh hini ar pistolennoù alaman Luger P08, poblek-tre er Stadoù-Unanet.

Alexander Sturm a zivizas buan postañ 50.000$ da broduiñ ar bistolenn nevez-mañ. Berzh a reas diouzhtu. Produet ha gwerzhet e voe adalek fin 1949 gant an embregerezh Sturm, Ruger & Co. nevez-savet. Mervel a reas Sturm e miz Du 1951 met kenderc'hel a reas ar bistolenn da vezañ produet betek bremañ. Poblek e teuas da vezañ adalek ar bloavezhioù 1950 e bed ar sportoù tennañ, ha pelloc'h memes abalamour d'e briz izel e-keñver an armoù-dorn all (37,50 $ e 1951, da lavaret eo war-dro 460 $ e priz digemm e 2025).

## Deskrivadur
Ar Ruger Standard zo dezhi ur blatinenn daou-ober nemetken hag ur sistem-tennata dra argil. Pourveziet eo gant ur c'harger 9 pe 10 tenn. An disheñvelderioù nes etre ar stummoù hag an adstummoù a zo gant danvez an dornikell, stumm hag hirder ar c'hanol, ha danvez ar framm, a zo liv an inox pe du gantañ hervez.

### Stummoù
Pevar stumm nes a gaver, produet e mareoù disheñvel, dezhe adstummoù lies.
* **Standard** (1949 - 1982) hag an **Mk I Target** (1950 - 1982) deveret anezhi.
* **Mk II** (1982 - 2005), a voe produet ouzhpenn 3.000.000 skouerenn anezhi.
* **Mk III** (2004 - 2016) : ar bouton evit tennañ ar c'harger zo bet lakaet war gostez an dornell e-lec'h en he zraoñ.
* **Mk IV** (2016 - bremañ) : simplaet eo bet an doare da zivontañ an arm.
An adstumm **22/45**, kinniget evit ar Mk III hag ar Mk IV, a zo dezhañ ur framm polimer hag un dornikez tostoc'h da hini ur Colt M1911.

## Er sevenadur
* ar Ruger Standard a weler alies e filmoù pe stiradoù etre daouarn lazherien gopret pe soudarded a rank chom didrouz, en ur implijout redueroù-son warne ivez a-wechoù.
* ur skouerenn eus ar Mk I kemmet a galz a zo gant tudenn Greedo er film *[[Star Wars: Episode IV – A New Hope|Star Wars]]* (1977).
* an arm a c'haller implijout e meur a c'hoari video, en o zouez reoù eus an heuliad *[[Hitman (c'hoarioù video)|Hitman]]*, pe *[[World of Guns: Gun Disassembly]]* (stumm Mk II).

## Liammoù diavaez
*  Ar Ruger Standard MK IV war lec'hienn an embregerezh Ruger

## Levrlennadur
*  LONG Duncan, *The Ruger .22 Automatic Pistol: Standard/Mark 1/Mark II Series*, Paladin Press, 1988
*  SWEENEY Patrick, *The Gun Digest Book of Ruger Pistols and Revolvers*, Gun Digest Books, 2007, 304 p., ISBN 978-0896894723

## Daveennoù